Predkladacia správa

Materiál sa predkladá na rokovanie vlády SR z iniciatívy Ministerstva práce, sociálnych vecí a rodiny SR v súlade s Rozhodnutím Asociačnej rady č. 1/2002 medzi Európskou úniou a Slovenskou republikou z 18. februára 2002 o prijatí všeobecných pravidiel a podmienok účasti Slovenskej republiky na programoch spoločenstva (oznámenie Ministerstva zahraničných vecí Slovenskej republiky uverejnené v Zbierke zákonov č. 212/2002). 

Materiál obsahuje informáciu o Rozhodnutí č. 1145/2002/ES Európskeho parlamentu a rady z 10. júna 2002 o stimulujúcich opatreniach spoločenstva v oblasti zamestnanosti (Text významu EHP) a návrh memoranda porozumenia medzi Európskym spoločenstvom a Slovenskou republikou o účasti Slovenskej republiky v stimulujúcich opatreniach spoločenstva v oblasti zamestnanosti (EIM) od roku 2003. 

Účasť SR sa po dohode s EK navrhuje v roku 2003 (tzv. vstupenkou vo výške 30 000 EUR) s čiastkovou účasťou v 4 okruhoch problémov, tzv. prúdoch takto:

1.	Analýzy, výskum, spolupráca v oblasti štatistiky; výmena dobrých skúseností a praxe na nadnárodnej úrovni,
2.	Účasť v dvoch sieťach expertov pod záštitou Európskeho observatória zamestnanosti (EOZ): korešpondenti MISEP a SYSDEM. Výmena dobrých skúseností a dobrej praxe v špecifických otázkach európskej stratégie zamestnanosti, 
3.	Zdokonaľovanie verejných služieb zamestnanosti (úradov práce),
4.	Podpora miestneho rozvoja šírením najlepšej praxe a rozvoj metodologických nástrojov. 

Účasť v druhom roku je navrhnutá rovnako, avšak MPSVR SR pri rokovaniach s EK zvážilo finančné možnosti a navrhlo svoju účasť v roku 2 (2004) na úplnú účasť v prúde 1 (10 000 EUR) a 3 (40 000 EUR), čo spolu s tzv. vstupenkou (ktorá je rovnaká ako v 1. roku účasti) predstavuje 80 000 EUR.

Ministerstvo práce, sociálnych vecí a rodiny SR uplatnilo v apríli 2002 požiadavku na spolufinancovanie z PHARE v EIM pre rok 2003.
 
Keďže Európska komisia pre účasť kandidátskych štátov v EIM vypracovala harmonogram na prípravu zapojenia, podľa ktorého memorandá porozumenia by mali byť vládami kandidátskych štátov odsúhlasené do 15. októbra 2002, navrhuje sa skrátené medzirezortné pripomienkové konanie.

Predkladaný materiál obsahuje Doložku finančných vplyvov na štátny rozpočet SR od roku 2003. Materiál nemá žiadny environmentálny vplyv ani vplyv na zamestnanosť.

K materiálu sa nepredkladá hromadná pripomienka verejnosti alebo sumár vyššieho počtu obsahovo príbuzných pripomienok verejnosti.

Materiál nebol prerokovaný v poradných orgánoch vlády SR a po jeho prerokovaní vo vláde SR sa materiál nepredkladá inému orgánu.

Neexistuje dôvod na nesprístupnenie materiálu podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov.